runetrust/blame-folketinget-dk huggingface dataset:
Kim Sejr (RV), 2003-02-06:
Jeg har af høringssvarene ladet mig påvirke af en meget god gennemgang fra Ældre Sagen, som netop påpeger, at man ved en meget bevidst brug af andre midler helt kunne undgå anvendelsen af døråbnere, som ville føre til et meget markant indgreb i den personlige bevægelsesfrihed for de øvrige på institutionen.
Pernille Vermund (NB), 2022-05-06:
Det er muligt, at Konservative ikke har været med på den, men det er helt tydeligt for mig, at når regeringen har præsenteret forslaget her, har man fået det til at lyde, som om vi nu er hardcore over for udlændinge, men det gør jo ret beset ingen forskel, og det er også derfor, at SF kan være med i den her aftale, som de i øvrigt har fået et rigtig fint aftryk på.
Trine Pertou Mach (EL), 2025-05-27:
Den anden ting er, at det her beslutningsforslag grundlæggende handler om, hvordan Danmark stiller sig, når vi står og kigger på en folkemorderisk krig, som af den ene aktør efter den anden bliver betegnet som alvorlige krigsforbrydelser, forbrydelser mod menneskeheden og folkedrab.
Rosa Lund (EL), 2020-10-08:
SF var jo i 2012 med til at lave en aftale, som gjorde, at vi faktisk nu har et dårligere tilsyn med vores efterretningstjenester, end man har i andre lande, og nu har man så besluttet, at man nu skal lave en undersøgelse, hvor vi, Folketingets partier, og offentligheden ikke engang må se kommissoriet.
Mogens Jensen (S), 2023-05-25:
Det er jeg helt enig med ordføreren i, og man kan jo sige, at vi måske skulle kigge på – det er også det, jeg hører ordføreren sige – om der nogle steder i vores tilskudssystemer skal være et stærkere incitament til, at man rækker ud til nye målgrupper eller ikkebrugere.
Ole Stavad (S), 1998-01-27:
Når jeg derfor har bedt om ordet igen, så er det alene for at gøre en bemærkning til hr. Keld Albrechtsen, der fremstillede det, som om det er fuldstændig grotesk, at jeg nævnte, at det, der har været en del af ideen og en bærende del af ideen, har været, at partierne kunne nå til enighed om en fælles beskrivelse som indgang til de enkelte partiers indlæg.
Per Larsen (KF), 2019-11-15:
Vi Konservative var jo nogle af dem, der var først ude at kæmpe for, at vi i hvert fald skulle have prisen op på mindst 60 kr. Nu ved vi så, at både SF og Konservative har intentioner om at få prisen op på mindst 60 kr., og jeg ved også, at Alternativet i valgkampen var ude at sige, at prisen skulle være 60-70 kr., at Radikale har sagt 90 kr., og at Enhedslisten har sagt 60 kr. Ville det så ikke være hensigtsmæssigt, at I støttede vores forslag og vi fik det stemt igennem, altså simpelt hen fik det klappet af her og nu, sådan at vi var sikre på, at nu var der virkelig mulighed for at forhindre, at rigtig mange børn kom i gang med at ryge?
Ulla Tørnæs (V), 2021-03-17:
Jeg vil gerne slutte af med stærkt og inderligt at anmode ministeren om at finde det forslag frem af skufferne og få inviteret Folketingets partier, måske ikke alle Folketingets partier, men i hvert fald su-forligskredsen, med henblik på at vi kan finde en løsning, som betyder, at det her bliver en realitet.
Carsten Hansen (S), 2002-12-11:
Jeg synes, det er lidt stærkt efter 9 års uafbrudt fremgang, hvor beskæftigelsen er steget og steget og arbejdsløsheden er faldet og faldet, med det fallitbo vi overtog efter VK-regeringen med 350.000 arbejdsledige, at man her kommer og påstår, at vi ikke har forstand på at føre den politik, der skal til.
Marianne Jelved (RV), 2005-10-06:
Så ærgrer det mig selvfølgelig, at statsministeren ikke gjorde noget ud af denne meget vigtige historiske begivenhed i sit indlæg i tirsdags, og det ærgrer mig lidt – eller meget – at regeringen starter debatten her i dag med sammen med Dansk Folkeparti at fremsætte forslag til vedta gelse om den økonomiske politik.
Zenia Stampe (RV), 2025-03-28:
Men da det økonomiske opsving pludselig blev afløst af økonomisk krise, indførte man et indvandringsstop i 1973, men folk, der var her, fik lov at blive, og indvandringsstoppet betød, at man ikke bare sådan lige uden videre kunne rejse hjem og besøge familien og komme tilbage.
Ole Vagn Christensen (S), 2008-04-24:
Hvis ikke staten havde blandet en udligningsreform ind i hele den her proces og havde sagt, at de kommuner, der forhøjede skatten for at få lov til at udnytte muligheden for at få lavet en forbedret service, som jo sådan set er meningen med en udligningsreform, og hvis staten i stedet for var gået ind og havde sagt, at den så ville sætte skatten tilsvarende ned,
Thomas Adelskov (S), 2007-05-02:
Eller også kunne man lytte til erhvervsadvokat Peter Herskind, der den 25. april sagde til Computerworld – han mener i øvrigt, at de her aftaler er udmærkede, og at man skal lave mange flere af dem; det kan være, fordi han også lever af at lave den slags som erhvervsadvokat – at den megen debat og blåstempling af ikkehemmelige aftaler gør, at virksomhederne nu vil overveje at lave mange flere af de her aftaler.
Carsten Hansen (S), 2012-04-10:
Kigger man på dem, der kommer i huslejerestance, siger SFI-rapporten fra 2008, at årsagerne til udsættelse af lejere skal findes i en kombination af en lav indkomst – ja, jeg sagde lav indkomst – et lavt rådighedsbeløb, en stor gæld og det, at en stor del af indkomsten skal bruges på huslejen.
Birthe Rønn Hornbech (V), 1998-06-25:
For historieskrivningens skyld vil jeg kort minde om, hvordan den regel er kommet ind i betænkningen, og hvorfor det kun er Venstre og Det Konservative Folkeparti, der står som forslagsstillere. Det er jo, som det har været omtalt i dagspressen, et forslag, som vi var blevet enige med indenrigsministeren og de socialdemokratiske forhandlere og den radikale forhandler, hr. Henrik Svane, om.
Liselott Blixt (DF), 2008-11-13:
Jeg mener da også helt klart, at vi, når vi kigger på det private, hele tiden skal være opmærksom på, hvad vi kan lægge ind, og hvad de private skal forpligte sig til, ligesom vi tidligere har taget hul på, at de skulle være med til at uddanne og andet i den retning.
Lars Boje Mathiesen (UFG), 2023-04-11:
Tror man virkelig, at de unge mennesker, som ikke lytter til SSP-vagter, unge mennesker, der ikke lytter til pædagoger, unge mennesker, der ikke lytter til skolen og nogle gange også har svært ved at lytte til politiet, lige præcis nu vil lytte til kommunale tryghedsvagter?
Joachim B. Olsen (LA), 2012-11-27:
Men vil ordføreren i det mindste vedkende sig, at når en virksomheds omkostninger stiger, bliver der altså færre ressourcer til at ansætte nye arbejdere, der bliver færre ressourcer til at give de eksisterende arbejdere en højere løn, og der bliver færre ressourcer til at nedsætte prisen på de varer, som de virksomheder producerer, hvilket gør, at arbejderne og lønmodtagerne, som skal købe virksomhedens varer, skal betale en dyrere pris og dermed får færre penge mellem hænderne?
Peter Skaarup (DF), 2014-12-18:
Det er egentlig der, hvor vi ser kropskameraer som det bedste redskab, nemlig at man fuldstændig uimodsigeligt, ligesom man kan med videoovervågning, kan dokumentere, hvad der er foregået i mødet mellem politi og borgere, men også hvad borgerne gør i nogle af de situationer, hvor politiet nødvendigvis må gribe ind.
Marianne Jelved (RV), 2010-04-16:
Jeg sad og tænkte, da jeg hørte fru Malou Aamund lige før, at det jo ikke er sært, at det går dårligt med PISA-prøverne i Danmark, når forældre til dagens skolebørn har så svært ved at læse, hvad der står i sådan en tekst som den her.
Helene Brydensholt (ALT), 2025-04-09:
Når PET over en bred kam skal have adgang til borgernes data fra hospitaler, psykiatri, skadestuer og skat m.v. – og det er altså om borgere, som ikke nødvendigvis er mistænkt for noget – vil ministeren så ikke mene, at der er tale om masseovervågning fra statens side?
Troels Lund Poulsen (V), 2021-12-22:
Når man nu ser på indholdet, må man sige, at den første og mest alvorlige mangel jo er hele spørgsmålet omkring det svar, som vi skal have, og som vi skulle have haft, nemlig på, hvad vi gør i forhold til den akutte og alvorlige mangel på arbejdskraft.
Rasmus Helveg Petersen (RV), 2015-05-22:
De danske virksomheder, der står klar til at levere de produkter, der kan løse udfordringerne forbundet med omstillingen, står stærkt, i takt med at omstillingen i landene omkring os tager fart – og det er til glæde for dansk vækst og beskæftigelse.
Elisabeth Arnold (RV), 1999-05-12:
Når så fru Gitte Seeberg nævner, at fædres retsstilling faktisk er et af de største ligestillingsproblemer, vi har herhjemme, hvad hjælper det så, at man nedlægger de organer, der skal tage sig af de eventuelle klager og de problemer, som de fædre kommer med?
Flemming Kofod-Svendsen (KRF), 1999-12-15:
Nu forstår jeg, at hele Folketinget gerne vil støtte det, det er jo også flot. Der er et forslag fra Frihed 2000, besparelser på kulturområdet, som vi støtter, og så har Enhedslisten forslag til genopretning af ulandsbistanden, dér, hvor man brugte ulandsbistanden på kosovoindsatsen; det ændringsforslag støtter vi også.
Simon Emil Ammitzbøll (LA), 2010-04-26:
Flere har talt om, at det var et godt signal eller et godt symbol, eller hvad ved jeg, og det er jo ganske fint, at man vil bruge skatteydernes penge på at lave signaler og man vil bruge virksomhedernes arbejdstid på at lave signaler, men det virker jo ikke, og det ved vi godt.
Kristian Thulesen Dahl (DF), 2010-10-07:
Hvis vi skal tro fru Helle Thorning-Schmidt i aftes, hvor det blev sendt ud til alle TV-seerne, hvor man gerne ville have alle vælgerne til at komme jublende og glade hen til sig, er det i hvert fald ikke blevet dyrere, men i opgørelsen fra partiernes eget oplæg er det blevet dyrere.
Ida Auken (SF), 2010-12-14:
Derfor vil vi gerne spørge klima- og energiministeren, hvilke nye tiltag vi kan forvente på det her område som opfølgning på den her klimatilpasningsstrategi, når nu den så langtfra er tilstrækkelig til at tage sig af de problemer, der er i øjeblikket.
Karina Lorentzen Dehnhardt (SF), 2021-04-06:
Det er vel ikke helt fjernt at tænke sig, at man kunne have brugt et bosætningshus til ligesom at prøve at få nogle nye til at flytte til den landsby, så man kunne have holdt liv i landsbyskolen, eller er det en fuldstændig fjollet tanke for Dansk Folkeparti?
Rasmus Nordqvist (ALT), 2017-03-14:
Når man tænker på, hvor store problemer vi allerede har, er det naturligvis en melding, som skal tages meget alvorligt, ikke mindst ved tanken om, at vi allerede i dag er vidne til nogle enorme plastområder på størrelse med hele kontinenter, som flyder rundt i verdenshavene og dræber fisk og havdyr.
Colette L. Brix (DF), 2003-11-21:
Det, der er i denne her sag, er, at man har gået hen og lavet bytte, bytte købmand, og man har byttet med tant og fjas, nemlig Det Kgl. Teater for små selvstændige, som arbejder, jeg ved ikke hvor mange timer i døgnet, som overhovedet ikke har råd til eller tid til at gå ind og sidde i Det Kgl. Teater med støtte. Jeg synes simpelt hen, at det er for groft, at man gang på gang på gang slipper godt fra det her, og jeg kan godt sige én ting, at de små selvstændige, som sidder ude i deres virksomheder i dag og ser, at nu snupper man en karensdag, tænker: Nej, ikke nu igen.
Keld Albrechtsen (EL), 1999-03-04:
Jeg synes, det er en god idé, ministeren har om at drøfte spørgsmålet med de kommuner, der ligger i hovedstadsområdet, og som hidtil ikke har bidraget med nogen indsats; jeg synes absolut, det er en god idé. Men et konkret problem, vi også står over for, er altså, at man har besluttet fra statslig side at placere uddannelsespladserne på Amager i Ørestaden.
Özlem Sara Cekic (SF), 2012-05-22:
Jeg forstår faktisk ikke helt det her forslag, for når vi diskuterer med Liberal Alliance, hvordan man kan sikre, at der er en mangfoldig repræsentation på toppen af erhvervslivet eller andre steder, gør Liberal Alliance meget ud af at fortælle, at det er enormt vigtigt, at der er lokale løsninger, at de selv kan finde ud af det, og at de skal have den frihed.
Jeppe Kofod (S), 2021-11-17:
Og det er korrekt, at der findes autokratiske systemer i verden, som misbruger teknologi, som ikke er retsstater i en demokratisk forstand, og som bruger det til at overvåge og undertrykke deres befolkninger, og det er selvfølgelig noget, vi skal bekæmpe alt det, vi kan.
Mette Bock (LA), 2013-05-31:
Men der er faktisk rigtig mange formuleringer i det forslag til vedtagelse, som vi synes rigtig godt om, og derfor har jeg formuleret et andet forslag til vedtagelse, som er stort set identisk med det, som er fremsat af de fleste af Folketingets øvrige partier, bortset fra Enhedslisten.
Kirsten Normann Andersen (SF), 2024-05-24:
Så har vi lige givet kommunerne nogle muligheder for at etablere kommunale tryghedsværn, og det synes vi er et godt bidrag til det, men det er stadig væk inden for en ramme, hvor vi er enige om, hvordan vi sikrer uddannelse, og hvordan vi håndterer opgaverne i dagligdagen.
Charlotte Dyremose (KF), 2015-01-22:
Jeg taler om, at det er de boligorganisationer, som i dag har indgået partnerskabsaftalerne, som er rigtig glade for dem, og som har været nogle af de drivende kræfter i at få det her til at se så godt ud og få de her tal til at blive så flotte, der beder om, at vi lader være med at gennemføre det her forslag.
Jette Bergenholz Bautrup (S), 2003-04-11:
Jeg håber, at vi kan finde sammen omkring det her forslag, da det jo drejer sig om, at vi godt vil have kommunerne, vi godt vil have daginstitutionerne til også at give en redegørelse om, hvordan institutionerne ser ud i dag, og så komme med en strategi for, hvordan man kunne tænke sig, at de skulle se ud fremover, for at der bliver et godt miljø for børn og voksne i daginstitutionerne.
Trine Mach (SF), 2015-02-27:
Det at vide, at der er mulighed for et helle og en hjælpende hånd, kan også være det, der giver styrken til at forlade et voldeligt forhold, og derfor er vi fra SF's side glade for, at vi med det her lovforslag udvider og styrker indsatsen for kvinder på krisecentrene, og vi synes, at det er rigtig godt, at også kvinder uden børn nu får mulighed for rådgivning.
Rune Lund (EL), 2007-03-29:
Også selv om det her ville have været tilfældet, står der så videre, »ville kvantitative grænser for koncentrationen af de forskellige stoffer i blodet« – efter udvalgets opfattelse – »ikke kunne præsenteres på en enkel måde svarende til reglerne for alkoholkoncentration i blodet eller udåndingsluften.«
Pelle Dragsted (EL), 2024-01-16:
Så mit spørgsmål vil være: Hvis man ser på meningsmålingerne, er der jo uhyre langt til, at man kan nå et flertal blandt regeringspartierne – det er vel 10-12 pct. af vælgerne, der er stukket af, og så må vi se, hvad der sker over de kommende år – så er ordføreren klar til, at vi, hvis der er et flertal af partier efter valget, som ikke synes, at man skal snuppe penge fra folkepensionisterne, så ruller det her tilbage?
Brian Mikkelsen (KF), 2000-01-13:
Danmark er et kristent land, Danmark er et demokratisk land, Danmark er et pluralistisk land, hvor man selvfølgelig skal tage hensyn til hinanden, men vi skal altså også værne om den danskhed, som vi har et ansvar for, for hvis vi ikke værner om den nu og tager diskussionen nu, så forsvinder den lige så stille og roligt, og så står vi altså med et kæmpeproblem.
Ole Sohn (SF), 2003-12-11:
Jeg forstår simpelt hen heller ikke, at fru Rikke Hvilshøj i sine besvarelser under debatten fuldstændig nægter at svare på spørgsmål vedrørende den simple kendsgerning, at Venstres formand før valget gav vælgerne et krystalklart valgløfte, et valgløfte, der ikke kan misforstås. Jeg går ud fra, at det gjaldt Venstre og De Konservative, eftersom Venstre gik i regering med De Konservative, hvis formand har en stor interesse for, at folk i blå kedeldragter, altså folk, som har svært ved at være på arbejdsmarkedet, også skal være her.
Per Clausen (EL), 2009-05-14:
For at være sikker på, at processen ikke går stå, vil Enhedslisten bestræbe sig på, at der bliver mulighed for at stemme om det her beslutningsforslag i Folketinget, medmindre, naturligvis, der foreligger en beretning med et indhold, som i al væsentlighed er identisk med vores, inden, for så er der jo ikke nogen grund til at bruge tid på det her i salen.
Tove Videbæk (KD), 2004-03-24:
Fru Sophie Hæstorp Andersen sagde også, at vi har pligt til at redde alle de menneskeliv, vi kan, og fru Sophie Hæstorp Andersen siger også: Vi betragter ikke ægsortering som æg, der er sorteret fra, men som et barn, der bliver valgt til.
Mette Thiesen (DF), 2025-11-06:
Men jeg synes, der er nogle kritikpunkter i forhold til det, og jeg synes også, vi her fra talerstolen er nødt til at anføre klart og tydeligt, at vi, hver eneste gang vi har noget om det her med EU og med datadeling, så er nødt til at være meget, meget skeptiske.
Jeppe Bruus (S), 2020-05-19:
Jo, vi har jo haft et eksempel på, at vi har drøftet, om man skulle udføre øget kontrol med folk, der er dømt for en seksualforbrydelse, og senest, om man skal lave øget kontrol af fremmedkrigere og give politiet mulighed for at følge op på den kontrol uden retskendelse.
Lotte Bundsgaard (S), 2005-01-13:
Derfor havde vi i vores lovforslag et forslag om, at hvis det drejede sig om to samlevende, som fik ydelser, efter at de var samlevende, og den ene af ydelserne så stoppede, så skulle den pårørende ikke lide under, at hendes mand f.eks. ikke ville møde frem, at han var stukket af til et andet land, eller hvad ved jeg.
Keld Albrechtsen (EL), 2002-03-14:
Næ, nu vil jeg sige, at der er den forskel, at når jeg møder på arbejde her i Folketinget, så arbejder jeg netop for min løn, hvorimod man her deler gaver ud, som de, der modtager dem, ikke har arbejdet for, ikke har ydet nogen indsats for at få, for de får bare sådan en kvote, og så vil de senere hen kunne overdrage den og tjene penge på det.
Helle Thorning-Schmidt (S), 2008-10-09:
Til ordførerens spørgsmål: Jeg tror, der er rigtig mange, der er trætte af at have knoklet et helt liv, når de går på efterløn, og jeg tror heller ikke, det er nogen tilfældighed, at de, der har tendens til at gå tidligst på efterløn, er dem, som har virkelig hårdt arbejde; det er jo slagteriarbejdere og HK'ere.
Karen Jespersen (V), 1997-12-12:
Jeg mener, det er vigtigt, at vi i virkeligheden understreger nævnsmedlemmernes afgørende rolle i forbindelse med tilkendelse af pension, for vi har også en diskussion om, hvorvidt vi har brug for at bevæge os i retning af et funktionsevnekriterium, hvor man netop tager andre aspekter af pensionsansøgerens situation i betragtning end lige netop den diagnose, der kan stilles.
Kristian Jensen (V), 2013-10-03:
Når nu vi i sommer fik en publikation fra økonomi- og indenrigsministeren, der viste, at der for 250.000 danskere, efter at skattereformen er fuldt indført, stadig væk kun er et svagt økonomisk incitament til at tage et arbejde, er statsministeren så tilfreds, og er det god socialdemokratisk politik, at en kvart million danskere kun har et svagt økonomisk incitament til at tage et arbejde?
Keld Albrechtsen (EL), 2005-01-12:
Læser man så aftalen grundigt igennem, kan man jo se, at den beskriver, hvordan afskaffelsen af den danske model på arbejdsmarkedet kan gennemføres, nemlig ved at der så skal indkaldes nogle eksperter, og så skal der holdes møde mellem de fem partier, og hvis de fem partier er enige, er det afgjort, så er vetoretten væk, og så ryger det danske overenskomstsystem.
Karen Ellemann (V), 2011-01-12:
Det er korrekt, at der er nedsat en lang række arbejdsgrupper, som netop er inde at se på alle de her forskellige virkemidler, som skal bidrage til at få nedbragt kvælstofudledningen, og en række af de her udvalg har vi en forventning om kommer med deres resultater af arbejdet i løbet af 2011.
Pernille Vigsø Bagge (SF), 2014-02-21:
Som parti vælger man jo selv, hvilke dagsordener man vurderer er de vigtigste, og jeg må så konstatere, at Dansk Folkeparti synes, at forsvaret for frikadeller og flæskesteg er en af de vigtigste dagsordener i dansk politik for øjeblikket.
Karen Hækkerup (S), 2009-05-18:
Men der kan man jo se, hvor meget bedre man kan blive, når man arbejder sammen, og når SF og S lægger forslagene sammen, ender vi faktisk med en offerpakke, der er tæt på at være fuldkommen. Så jeg er glad for, at Folketinget har bakket op både om de initiativer, som Socialdemokraterne har forslået, og også om dem, som SF tidligere har lagt frem, og som nu indgår i det udvalgsarbejde, som justitsministeren altså vil igangsætte.
Thomas Danielsen (V), 2022-12-13:
Hvis du læser aviser, ser fjernsyn eller hører podcast om Alternativets forhold til den her advokatvurdering og deres bestræbelser på at gå ind og få indflydelse, vil ordføreren jo kunne se, at man ikke lægger skjul på, at det, at man ønsker den her advokatvurdering, bestemt ikke er ultimativt, tværtimod, men man vil gerne have noget indflydelse på politikken.
Kim Andersen (V), 2010-03-23:
Jeg har bedt om ordet til tredjebehandlingen her i forbindelse med vedtagelsen af L 98, lovforslaget om Sydslesvigudvalget og tilskudsordningerne til det danske mindretal i Sydslesvig, fordi det er en helt speciel lovgivning, som vi her gennemfører, og som jeg synes der er grund til at vi lige stopper op ved, dvæler ved og markerer.
Charlotte Dyremose (KF), 2004-01-14:
Vi er utrolig glade for, at forligspartierne blev enige om at udvide ledsageordningen til også at omfatte de 16-18-årige, give dem en mulighed for yderligere aktiviteter, socialt fællesskab, at deltage i fritidsliv, ligesom andre i den aldersgruppe jo også har lyst til at gøre, og det har man naturligvis, uanset om man er handicappet eller ej.
Ole M. Nielsen (KRF), 1999-02-25:
Det er jo svært at få noget konkret ud af det her - det ved jeg nok - men jeg føler mig meget overbevist om, at alene det, at vi gentagne gange får de debatter og får skabt opmærksomhed om problemet, vil være med til at vænne os til den tanke, at det er bedre at forebygge end at helbrede.
Martin Lidegaard (RV), 2005-03-31:
Derfor vil jeg også gerne spørge hr. Jørn Dohrmann, om han med henblik på at få et lidt bredere flertal bag denne her lovgivning er indstillet på at diskutere, om de her regionale udviklingsplaner måske kan bruges lidt mere offensivt, end der sådan lige umiddelbart er lagt op til.
Alex Ahrendtsen (DF), 2022-05-12:
Når den polske regering kalder EU-afgørelsen for et frygteligt angreb på Polens suverænitet, citat, er vi ganske enige heri, og vi er altså modsat uenige med Danmarks regering, som hylder Europa-Kommissionen for anvendelse af tommelskruen, som drejer sig om enorme summer, milliarder af euro, og så i en tid, hvor Ungarn og Polen modtager så mange flygtninge, 500.000 i Ungarn, 3 millioner i Polen.
Pernille Rosenkrantz-Theil (S), 2022-06-07:
Og jeg er i øvrigt også enig i den del om, at evalueringen af pau-uddannelsen er ualmindelig god, særlig med hensyn til de her resultater, der viser, hvor stor en andel, der allerede som nyuddannede bliver taget utrolig positivt imod sammenlignet med andre faggrupper – uden at nævne navne – hvor man ikke tager helt lige så positivt imod nyuddannede; så kommer de selvfølgelig efter det, det er klart.
Erling Bonnesen (V), 2019-11-21:
Venstre mener, at beslutningen i udgangspunktet bedst træffes af institutionen selv med godkendelse af ministeren, men som allerede nævnt ville det være udmærket, hvis ministeren ville indkalde til en kop kaffe og en snak hen over kaffen til drøftelse af de her problemstillinger, som er nævnt, så man kunne få en drøftelse af de her, skal vi kalde dem skæve situationer og uforståelige situationer, som vi synes det er udmærket at få taget op, og få vendt, hvordan det skal håndteres.
Lone Dybkjær (RV), 2006-10-25:
Som jeg var inde på før, har jeg det synspunkt, at når der er er viden, der dokumenterer en positiv sammenhæng mellem amning og barnets trivsel som spæd – og det forstår jeg i øvrigt vi ser helt ens på, når vi lige ser bort fra det spørgsmål, vi diskuterede før, men taler om infektioner, immunforsvar m.v. – skal den formidles, og så er det op til mødrene at træffe deres eget valg på et oplyst grundlag.